b'\n_START_ARTICLE_\nOperacija Anakonda\n_START_SECTION_\nOzadje in priprave na operacijo\n_START_PARAGRAPH_\nAmeri\xc5\xa1ke sile za specialne operacije so pred za\xc4\x8detkom operacije \xc5\xbee ve\xc4\x8d kot mesec dni opazovale zbiranje sovra\xc5\xbenikovih sil v dolini \xc5\xa0ah-i-kot, jugovzhodno od Gardeza v Afganistanu. V februarju 2002 je poveljstvo ameri\xc5\xa1kih kopenskih sil v Afganistanu, imenovanih Task Force (TF) Mountain, pod poveljstvom generalmajorja Busterja Hagenbecka, zasnovalo klasi\xc4\x8dni voja\xc5\xa1ki manever vrste \xc2\xbbkladivo in nakovalo\xc2\xab\xc2\xa0s katerim bi uni\xc4\x8dili to gro\xc5\xbenjo. Operacijo so poimenovali Operacija Anakonda. _NEWLINE_Ameri\xc5\xa1ke in afganistanske sile v Gardezu bi z zahoda napadle zahodni del doline \xc5\xa0ah-i-kot, na katerem naj bi se, po podatkih obve\xc5\xa1\xc4\x8devalnih sil, nahajalo ve\xc4\x8dje \xc5\xa1tevilo pripadnikov Al-Kaide. Zavezniki so pri\xc4\x8dakovali, da bo napad povzro\xc4\x8dil umik sovra\xc5\xbenikovih enot proti vzhodnemu delu doline, kjer bi jih v zasedi \xc4\x8dakali vojaki ameri\xc5\xa1ke 10. gorske in 101. zra\xc4\x8dnodesantne divizije. Rednim silam naj bi pomagale majhne izvidni\xc5\xa1ke enote sil za specialne operacije, ki naj bi bile razporejene na strate\xc5\xa1kih lokacijah, od koder bi imele pregled nad boji\xc5\xa1\xc4\x8dem. Od tam naj bi usmerjale zra\xc4\x8dne napade na sovra\xc5\xbenikove sile, kar se je v preteklosti \xc5\xbee izkazalo za izredno u\xc4\x8dinkovit na\xc4\x8din bojevanja proti gverilcem.\n_START_SECTION_\nZa\xc4\x8detek operacije\n_START_PARAGRAPH_\n1. marca so zavezniki spro\xc5\xbeili napad obeh divizij. Pripadniki Al-Kaide pa se niso umaknili s polo\xc5\xbeajev, temve\xc4\x8d so se na domiselno utrjeni obrambni \xc4\x8drti vkopali in zaustavili napredovanje enot Severne alianse. Preko vrste stez in poti ob ju\xc5\xbenem robu doline v bli\xc5\xbeini mesta Marzak, ki so jih Ameri\xc4\x8dani poimenovali \xc2\xbbpodganja linija\xc2\xab, so ob\xc4\x8dasno dobili tudi okrepitve in s\xc4\x8dasoma uspeli prisiliti napredujo\xc4\x8do vojsko Severne zveze nazaj na izhodi\xc5\xa1\xc4\x8dne polo\xc5\xbeaje v mestu Gardez._NEWLINE_Zaradi slabega vremena in nepri\xc4\x8dakovanega sovra\xc5\xbenikovega odpora, je bil prvi dan na predvidene polo\xc5\xbeaje razme\xc5\xa1\xc4\x8den le del sil Task Force Mountain, ki so bile cel dan izpostavljene mo\xc4\x8dnemu sovra\xc5\xbenemu minometnemu in ognju iz pehotnega oro\xc5\xbeja.  Letalski napadi so sicer delno omilili polo\xc5\xbeaj na jugu, kjer so zavezniki vzpostavili helikoptersko pristajali\xc5\xa1\xc4\x8de s kodnim imenom Ginger. Situacija je prisilila generalmajorja Hagenbecka, da je svoje enote prerazporedil na severni del doline \xc5\xa0ah-i-kot in napadel iz te smeri._NEWLINE_Ob tem je uvidel tudi, da potrebuje opazovalce tudi na polo\xc5\xbeajih nad \xc2\xbbpodganjo linijo\xc2\xab. Dodatne opazovalnice je nameraval vzpostaviti tudi v bli\xc5\xbeini helikopterskega pristajali\xc5\xa1\xc4\x8da Ginger, od koder bi lahko zagotavljali nadzor in usmerjali letalske napade na \xc5\xa1tevilne skoncentrirane polo\xc5\xbeaje sovra\xc5\xbenikovih enot. Za opazovalne polo\xc5\xbeaje je s svojim \xc5\xa1tabom izbral tri tiso\xc4\x8d metrov visoko, s snegom prekrito goro Takur Gar, ki je ponujala odli\xc4\x8den razgled na celotno boji\xc5\xa1\xc4\x8de. Zavezniki se v tem trenutku niso zavedali, da so pod vrhom gore razporejeni pripadniki Al-Kaide, ki so na dobro prikrite polo\xc5\xbeaje \xc5\xbee namestili tudi protiletalske mitraljeze in dokaj mo\xc4\x8dno enoto, sestavljeno iz prekaljenih borcev.\n_START_SECTION_\nBoji za Takur Gar\n_START_PARAGRAPH_\nDrugega marca 2002 so se ameri\xc5\xa1ke sile za\xc4\x8dele pripravljati za vzpostavitev dveh opazovalnic, eno na severu doline in eno na izbrani gori. Dva helikopterja MH-47E Chinook 2. bataljona 160. letalskega polka za specialne operacije naj bi na polo\xc5\xbeaje dostavila dve enoti: en MH-47E, s pozivnim znakom Britev 04, bi eno enoto dostavil na sever, drugi, MH-47E, Britev 03, pa bi na Takur Gar odlo\xc5\xbeil enoto, ki so jo sestavljali pripadniki SEAL in en bojni kontrolor vojnega letalstva, izurjen za usmerjanje letalskih napadov. Pozno pono\xc4\x8di sta helikopterja vzletela iz svoje baze. Pribli\xc5\xbeno ob tretji uri zjutraj po lokalnem \xc4\x8dasu se je helikopter Britev 03 pribli\xc5\xbeal sedlu pod vrhom gore Takur Gar, kjer naj bi odlo\xc5\xbeil vojake. _NEWLINE_Ko se je Britev 03 pribli\xc5\xbeeval vrhu gore, so pilota in mo\xc5\xbeje zadaj opazili v snegu sve\xc5\xbee sledi, kozje ko\xc5\xbee ko\xc5\xbee in druge znake \xc4\x8dlove\xc5\xa1ke prisotnosti. Preden so lahko prekinili akcijo pa je helikopter zadela mina iz ro\xc4\x8dnega protioklepnega minometa (RPG). Mina je zadela bok helikopterja in ranila enega \xc4\x8dlana posadke, krogle iz avtomatskega oro\xc5\xbeja pa so po\xc5\xa1kodovale oljne in hidravli\xc4\x8dne vode. Ob napadu je iz helikopterja padel en ameri\xc5\xa1ki vojak, pilota pa sta uspela z mo\xc4\x8dno po\xc5\xa1kodovanim helikopterjem zasilno pristati kakih sedem kilometrov severno od gore._NEWLINE_Uradno poro\xc4\x8dilo navaja, da je iz helikopterja padel vi\xc5\xa1ji vodnik Roberts, ki naj bi bil ubit v boju s pripadniki Al-Kaide, kar je sporo\xc4\x8dila posadka letala AC-130, ki je takoj po sporo\xc4\x8dilu o izgubi vojaka odletela na kraj. V poro\xc4\x8dilu je \xc5\xa1e zapisano, da naj bi na kraj dogodka takoj odletel tudi drugi helikopter (Britev 04), ki je medtem pobral vojake iz zasilno pristalega Chinooka. Novi na\xc4\x8drt je predvideval, da bo Britev 04 odlo\xc5\xbeil pripadnike SEAL na kraju, kjer je bil zadet drugi Chinook. Kljub mo\xc4\x8dnemu nasprotnikovemu ognju je Britev 04 uspe\xc5\xa1no izkrcal \xc5\xa1est vojakov, ki so se takoj zna\xc5\xa1li v navzkri\xc5\xbenem ognju. V bojih, ki so sledili je padel \xc5\xa1e en pripadnik re\xc5\xa1evalne ekipe, dva pa sta bila ranjena. Izgube so prisilile ameri\xc4\x8dane, da so se umaknili pod ognjeno podporo lete\xc4\x8de topnja\xc4\x8de  AC-130. _NEWLINE_V ameri\xc5\xa1ki bazi je bila v tem \xc4\x8dasu alarmirana triindvajset\xc4\x8dlanska enota rangerjev za takoj\xc5\xa1nje posredovanje, oblikovana prav za tak\xc5\xa1ne primere, ki je dobila navodila, da se premakne na varno pristajali\xc5\xa1\xc4\x8de v Gardezu, s \xc4\x8dimer bi bila bli\xc5\xbeje boju. Odzivni \xc4\x8das enote je bil 15 minut. Enota se je vkrcala v dva helikopterja MH-47E, s pozivnimi znaki Britev 01 in Britev 02. V helikopter Britev 01 se je vkrcalo 10 rangerjev, en takti\xc4\x8dni letalski kontrolor, en bojni kontrolor in en padalski re\xc5\xa1evalec, Britev 02 pa je nosil 10 rangerjev. Cilj je bil izkrcanje na pristajali\xc5\xa1\xc4\x8du nedale\xc4\x8d od kraja, kjer so potekali boji, vendar pa zaradi napak v komunikaciji ukaz o izkrcanju na drugi lokaciji ni prispel do pilotov helikopterjev. Tako sta se oba helikopterja podala na mesto, kjer sta bila zadeta oba prej\xc5\xa1nja Chinooka.\n_START_SECTION_\nTretji poskus\n_START_PARAGRAPH_\nOkoli 5.45 po lokalnem \xc4\x8dasu sta Britev 01 in 02 letela proti pristajali\xc5\xa1\xc4\x8du na Takur Garu. Med pristajanjem je mina iz RPG-ja eksplodirala na desni strani enega od helikopterjev, pehotni ogenj pa je prihajal s treh smeri. Pilota sta posku\xc5\xa1ala prekiniti pristajanje, vendar pa je helikopter dobil preve\xc4\x8d po\xc5\xa1kodb. V medsebojni izmenjavi ognja je padel mitraljezec na desnem boku, vodnik Phil Svitak. Helikopter je strmoglavil z vi\xc5\xa1ine treh metrov in trdo pristal na snegu. Med padcem sta bila hudo ranjena oba pilota, en pripadnik re\xc5\xa1evalne enote pa je bil ubit._NEWLINE_Ob poskusu umika iz uni\xc4\x8denega helikopterja so padli \xc5\xa1e trije ameri\xc5\xa1ki vojaki, pri tem pa so ubili neznano \xc5\xa1tevilo sovra\xc5\xbenikov. Po nekaj poskusih so Rangerji uspeli zasesti nekaj obrambnih polo\xc5\xbeajev in sestaviti skupino za napad na bli\xc5\xbenje utrjene polo\xc5\xbeaje Al-Kaide. Na pomo\xc4\x8d so poklicali letalstvo, ki je z lasersko vodenimi bombami in topni\xc5\xa1kim ognjem obstreljevalo bunkerje na pobo\xc4\x8dju. Do 7. ure zjutraj rangerji niso bili ve\xc4\x8d v nevarnosti in so nekako utrdili svoje polo\xc5\xbeaje ter za helikopterjem oblikovali zbirali\xc5\xa1\xc4\x8de za ranjence._NEWLINE_Po sestrelitvi Britve 01 je bilo Britvi 02 ukazano, naj se umakne na varno obmo\xc4\x8dje in po\xc4\x8daka nadaljnja navodila. Po vzpostavitvi obrambnih polo\xc5\xbeajev je Britev 02 dostavil drugo polovico enote za takoj\xc5\xa1nje posredovanje (deset rangerjev in enega seala) na pristajali\xc5\xa1\xc4\x8de, kakih 800 metrov vzhodno in 600 metrov ni\xc5\xbeje od vrha gore. Ob 10.30 po lokalnem \xc4\x8dasu so dosegli vkopane soborce, s katerimi so takoj za\xc4\x8deli pripravljati napad na preostale polo\xc5\xbeaje Talibanov. Za napad je bilo izbranih sedem rangerjev. V nekaj minutah so rangerji zavzeli vrh in pri tem ubili ve\xc4\x8d borcev Al Kajde. Takoj so za\xc4\x8deli utrjevati svoje polo\xc5\xbeaje na vrhu gore, ki se je poveljniku voda zdel varnej\xc5\xa1i za ranjence in je zagotavljal la\xc5\xbejo obrambo. Na te polo\xc5\xbeaje so za\xc4\x8deli evakuirati ranjence.\n_START_SECTION_\nZadnja \xc5\xbertev in evakuacija\n_START_PARAGRAPH_\nMed premikanjem ranjencev so na izpostavljene vojake za\xc4\x8deli spet streljati, pri \xc4\x8demer sta bila ranjena dva pripadnika Rangerjev, od katerih je eden podlegel ranam. V naslednjih urah so bili Ameri\xc4\x8dani \xc5\xa1e naprej dele\xc5\xbeni ob\xc4\x8dasnega ostrostrelskega in minometnega ognja, okoli 20.15 po lokalnem \xc4\x8dasu pa so \xc5\xa1tirje helikopterji iz ameri\xc5\xa1kega 160. letalskega polka za specialne operacije pobrali in odpeljali rangerje z vrha Takur Gara in seale s pobo\xc4\x8dja ni\xc5\xbeje.\n_START_SECTION_\nBoji na severu\n_START_PARAGRAPH_\nIsto\xc4\x8dasno je na severu helikopterski desant, ki ga je izvedla 101. zra\xc4\x8dnodesantna divizija ob podpori 10. gorske divizije do\xc5\xbeivel podobno usodo. Enote, ki naj bi prepre\xc4\x8dile sovra\xc5\xbeniku umik v Pakistan, so naletele na mo\xc4\x8dan odpor. Tako so helikopterji uspeli izkrcati le eno \xc4\x8deto 10. gorske divizije. 86 vojakov se je zna\xc5\xa1lo v obro\xc4\x8du, iz katerega se jim je uspelo re\xc5\xa1iti \xc5\xa1ele po 24. urah. Pri obrambi jim je pomagalo nekaj helikopterjev AH-64 Apache, topnja\xc4\x8de AC-130 ter strate\xc5\xa1ki bombniki Boeing B-52 Stratofortress. V bojih je bilo po uradnih podatkih ranjenih 28 ameri\xc5\xa1kih vojakov._NEWLINE_Na drugi strani doline so bile enote 101. divizije zapletene v boje mo\xc5\xbe na mo\xc5\xbea, tako, da podpora strate\xc5\xa1kih bombnikov ni pri\xc5\xa1la v po\xc5\xa1tev. Neposredno podporo je tako izvajalo le pet helikopterjev Apache, ki so bili vsi po\xc5\xa1kodovani v bojih, ki so sledili.\n_START_SECTION_\nZaklju\xc4\x8dek operacije\n_START_PARAGRAPH_\n18. marca so zavezni\xc5\xa1ke sile objavile popolno zmago nad Al-Kaido in Talibani. Operacija naj bi poleg 8 mrtvih in 82 ranjenih pripadnikov zavezni\xc5\xa1kih sil, terjala \xc5\xa1e \xc5\xbeivljenja nenavedenega \xc5\xa1tevila pripadnikov Severnega zavezni\xc5\xa1tva ter vsaj 14 civilnih \xc5\xbertev. Po ocenah naj bi na nasprotni strani padlo okoli 500 pripadnikov Talibanov in Al-Kaide, neznano \xc5\xa1tevilo pa naj bi se jih umaknilo preko meje v Pakistan.'